Document ID: 31975R1997

31975R1997
L 202/57
SLUŽBENI LIST EUROPSKE UNIJE
31.07.1975.
UREDBA KOMISIJE (EEZ) br. 1997/75
od 31. srpnja 1975.
o izmjeni Uredbe (EEZ) br. 1579/74 u pogledu utvrđivanja uvozne pristojbe unaprijed za proizvode od škroba
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Uredbu Vijeća br. 120/67/EEZ (1) od 13. lipnja 1967. o zajedničkoj organizaciji tržišta žitarica kako je zadnje izmijenjena Uredbom (EEZ) br. 665/75 (2), a posebno njezin članak 15. stavak 3.,
uzimajući u obzir Uredbu Vijeća br. 359/67/EEZ (3) od 25. srpnja 1967. o zajedničkoj organizaciji tržišta riže kako je zadnje izmijenjena Uredbom (EEZ) br. 668/75 (4), a posebno njezin članak 13. stavak 3.,
uzimajući u obzir Uredbu Vijeća (EEZ) br. 1052/68 (5) od 23. srpnja 1968. o sustavu uvoza i izvoza proizvoda prerađenih od žitarica i riže kako je zadnje izmijenjena Uredbom (EEZ) br. 980/75 (6), a posebno njezin članak 2. stavak 2. i članak 5.,
budući da članak 3. stavak 1. Uredbe Komisije (EEZ) br. 1579/74 (7) od 24. lipnja 1974. o postupku izračuna uvozne pristojbe za proizvode prerađene od žitarica i riže i utvrđivanja te pristojbe unaprijed za ove proizvode i za krmnu smjesu proizvedenu od žitarica, kako je zadnje izmijenjena Uredbom (EEZ) br. 3103/74 (8), predviđa da se, kada je uvozna pristojba na proizvode od škroba unaprijed utvrđena, ona prilagođava samo kada se promijeni razina takozvanih „nabavnih” cijena; budući da Uredba Vijeća (EEZ) br. 1955/75 (9) od 22. srpnja 1975. o proizvodnim subvencijama u sektoru žitarica i riže ne navodi više takozvane „nabavne” cijene; budući da je stoga potrebno predvidjeti prilagodbu koja ima jednaki gospodarski učinak kao i trenutačno predviđena prilagodba;
budući da su mjere predviđene ovom Uredbom u skladu s mišljenjem Upravljačkog odbora za žitarice,
DONIJELA JE OVU UREDBU:
Članak 1.
Članak 3. stavak 1. točke (a) i (b) Uredbe (EEZ) br. 1579/74 zamjenjuje se sljedećim:
„(a)
U slučaju iz prethodnog podstavka, a osim u odnosu na proizvode obuhvaćene tarifnom oznakom 23.07 B navedene u Prilogu A Uredbi br. 120/67/EEZ, svaka je prilagodba pristojbe podložna primjeni drugog podstavka članka 15. stavka 3. Uredbe 120/67/EEZ izvršene u odnosu na prag cijene osnovnog proizvoda ili proizvoda koji se koriste u svrhu izračuna promjenjive sastavnice pristojbe važeće na dan uvoza. Takva se prilagodba vrši povećanjem ili sniženjem unaprijed utvrđene pristojbe za razliku između praga cijene za 100 kg osnovnog proizvoda važećeg u mjesecu u kojem je podnesen zahtjev i onog važećeg u mjesecu uvoza, a ta se razlika množi s koeficijentom prikazanim u stupcu 4. Priloga Uredbi (EEZ) br. 1502/68.
(b)
U pogledu proizvoda iz članka 2., unaprijed utvrđena pristojba se, osim toga, prilagođava ako se proizvodne subvencije utvrđene u članku 1. Uredbe (EEZ) br. 1955/75 promijene u razdoblju od dana traženja dozvole do dana uvoza. Takva se prilagodba vrši povećanjem ili sniženjem iznosa unaprijed utvrđene pristojbe u skladu s razlikom nastalom takvom promjenom, a ta se razlika množi s koeficijentom prikazanim u stupcu 4. Priloga Uredbi (EEZ) br. 1052/68 za predmetne proizvode.”
Članak 2.
Ova Uredba stupa na snagu 1. kolovoza 1975.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 31. srpnja 1975.

Labels: 17
15
6